

Gerbiami savivaldybių Švietimo skyrių vadovai ir darbuotojai,

šiais metais įkurtas labdaros ir paramos fondas „Švieskime vaikus“, kurio tikslas – skatinti vaikus kuo daugiau skaityti, rūpintis, kad vaikiška knygelė būtų pasiekiama kiekvienam vaikui. Mes siekiame ne tik kiekybės, bet ir kokybės, dėl to bendradarbiaujame su Lietuvos rašytojų sąjunga ir Tarptautinės vaikų ir jaunimo literatūros asociacijos Lietuvos skyriumi.

Paskelbėme nacionalinį konkursą ir įsteigėme premijas už geriausias naujas vaikiškas knygas. Geriausio autoriaus kūrinys bus išleistas 10 000 tiražu. Siekiame išleisti geriausių lietuviškų vaikiškų knygų bibliotekėles ir jas padovanoti mokykloms, darželiams, bibliotekoms, vaikų ligoninėms, vaikų globos namams.

Be to, šiais metais rengiame „Mažųjų knygų bičiulių festivalį“. Festivalis skirtas motyvuoti vaikus skaityti lietuviškas vaikiškas knygeles. Šiame festivalyje kviečiame dalyvauti vaikų darželių ugdytinius ir pradinių klasių moksleivius. Vaikai dalyvaus skaitymuose, bei rengs spektaklius pagal pasirinktas Prano Mašioto pasakas.

**Prašome Jūsų, pagal galimybes, padėti organizuoti jūsų savivaldybėje pastatytų spektaklių peržiūrą, kurioje dalyvautų po vieną geriausią darželio ir mokyklos spektaklį.**

Kiekvienas festivalyje dalyvausiantis vaikas gaus dovanų šešias Prano Mašioto knygeles. Kiekviena auklėtoja ir mokytoja, padėjusi spektaklių pastatyme, dovanų gaus knygą „Naisių vasara. Kelias atgalios“.

Pagarbiai

Labdaros ir paramos fondo „Švieskime vaikus“ steigėjai

Andrius Mamontovas

Ramūnas Karbauskis

**Apie Jūsų apsisprendimą padėti rengiant spektaklių peržiūras nuoširdžiai prašome pranešti**

**Kontaktai:**

**Jolanta Zigmantienė** labdaros ir paramos fondo "Švieskime vaikus" direktorė tel. +370 615 578 53 arba el. paštu projektai@svieskimevaikus.lt

Konkurso aprašas pridedamas.